ยาอิมิควิโมดมีวิธีการใช้อย่างไรบ้าง
ยาอิมิควิโมด (Imiquimod) หรือยาชื่อการค้าที่เป็นที่รู้จัก คือ ‘อัลดารา (Aldara)’ ถูกใช้เป็นยาที่กระตุ้นภูมิคุ้มกันต้านทานโรคของร่างกายให้ตอบสนองต่อการเจริญเติบโตที่ผิดปกติของผิวหนัง ใช้รักษา โรคหูด โรคหูดหงอนไก่ และ บำบัดรักษามะเร็งผิวหนังบางชนิด คือ ชนิด Superficial Basal Cell Carcinoma ยานี้ยังกระตุ้นการสร้างสาร Opioid Growth Factor Receptor ซึ่งมีหน้าที่ควบคุมการเจริญเติบโตของเนื้อเยื่อในร่างกายให้เป็นไปอย่างปกติ

วิธีการใช้ ยาอิมิควิโมด เช่น

ก. รักษาหูด: ใช้ทาบริเวณที่เป็น หูด หูดหงอนไก่ 3 ครั้งต่อสัปดาห์ โดยทายาสลับวันกัน เช่น จันทร์ พุธ ศุกร์ เป็นต้น ควรทาก่อนนอนและปล่อยทิ้งไว้ประมาณ 6 - 10 ชั่วโมง เพื่อให้ยาดูดซึมผ่านทางผิวหนัง
- ห้ามใช้เทปหรือพลาสเตอร์ปิดทับบริเวณที่ทายา นอกจากแพทย์จะอนุญาต และ
- ไม่ควรสวมใส่เสื้อผ้าที่คับและแนบกระชับในบริเวณที่มีการทายา หากมีความจำเป็นให้แนะนำคนไข้สวมใส่เสื้อผ้าที่ทำด้วยผ้าฝ้าย หลวมสบาย

ข. รักษามะเร็งผิวหนังชนิด Actinic Keratosis: ทายา 3 ครั้งต่อสัปดาห์ โดยสลับวันกัน ให้ทาก่อนนอนและปล่อยทิ้งไว้ประมาณ 8 ชั่วโมง หลังการรักษาผ่านไปประมาณ 4 สัปดาห์ แพทย์จะเป็นผู้ประเมินว่าต้องทายาซ้ำอีกหรือไม่

ค. รักษามะเร็งผิวหนังชนิด Superficial Basal Cell Carcinoma: ทายาวันละ 1 ครั้ง, 5 วันติดต่อกันภายในสัปดาห์ และควรรักษาต่อเนื่องเป็นเวลาประมาณ 6 สัปดาห์

อนึ่ง:
- การใช้ยาอิมิควิโมดในการรักษามะเร็งผิงหนัง แพทย์เท่านั้นที่จะเป็นผู้กำหนดขนาด และความถี่ของการใช้ยาที่ปลอดภัยและเหมาะสม ผู้ป่วยไม่สมควรปรับขนาดหรือความถี่ของการใช้ยาเอง
- การใช้ยาอิมิควิโมดในเด็ก ต้องสั่งการใช้ยาโดยแพทย์เท่านั้น
- ไม่ควรใช้ยานี้ในหญิงตั้งครรภ์ และ/หรือ ให้นมบุตร
อายุรศาสตร์ (อายุรศาสตร์) - Internal Medicine,เภสัชวิทยา Pharmacology